SAUS dreig om universiteite tot stilstand te dwingStudente betoog by die Universiteit van die Witwatersrand (Wits). Foto: Bhekikhaya Mabaso/ANA Die Suid-Afrikaanse Unie van Studente (SAUS) het ŉ oproep gedoen dat bedrywighede by alle universiteite landswyd tot stilstand gedwing moet word totdat die regering gehoor gee aan studente se eise vir finansiële steun en akkommodasie. Verlede week moes lesings by sommige universiteite gestaak word toe studentebetogings gewelddadig geraak het. By die Durban Universiteit vir Tegnologie is ŉ 20-jarige student doodgeskiet en by Wits het studente op ŉ eetstaking gegaan. SAUS het Maandag gesê hy sal voortgaan met sy “National shutdown”-veldtog totdat aan al die studente se eise voldoen is. Die SAUS het Saterdag ure lank met Naledi Pandor, minister van hoër onderwys en onderrig, vergader, maar die vergadering het geen oplossings opgelewer nie. “Ons sal die veldtog staak sodra ons weet dat niemand finansieel uitgesluit word by instansies van hoër onderrig nie,” het Lwandile Mstolo, sekretaris-generaal van die SAUS, gesê. Die unie eis dat alle studente se historiese skuld afgeskryf word en dat toegang tot beter akkommodasie en fasiliteite by al die universiteite beskikbaar gestel word. Dit is net van die studente se eise. “Die minister het die studente se eise aangehoor en het vir hulle gesê dat daar onmiddellik aandag aan sommige van dié eise geskenk sal word, soos die registrasie van studente met agterstallige skuld,” het Lunga Ngqengelele, Pandor se woordvoerder, gesê. Misheck Mugabe, president van die SAUS, het bygevoeg hulle sal Pandor se voorstelle na die leiers van die onderskeie studenterade neem en dan op ŉ pad vorentoe besluit. Die nasionale jeugontwikkelingsagentskap (Nyda) het intussen gesê hy het kennis geneem van die oproep vir ŉ algehele stilstand by universiteite en moedig rolspelers aan om dringend die gebrek aan studentebehuising en die toestand van studenteakkommodasie te hanteer.